
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	11 octombrie 2011

	Nr.
	27/374 


R A P O R T
asupra propunerii legislative pentru modificarea art.165 din Legea nr.263/2010 privind sistemul unitar de pensii publice 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 467 din 27 iunie 2011, cu dezbaterea pe fond, în procedură obişnuită, a propunerii legislative pentru modificarea art.165 din Legea nr.263/2010 privind sistemul unitar de pensii publice.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.374/29.03.2011)

· avizul negativ al Consiliului Economic şi Social (nr.852/25.03.2011)

· avizul negativ al Comisiei pentru buget, finanţe şi bănci (nr.332/15.09.2011)

· avizul negativ al Comisiei juridice, de disciplină şi imunităţi (nr.31/720/4.07.2011)

· avizul favorabil al Comisiei pentru egalitatea de şanse pentru femei şi bărbaţi (nr.37/462/15.09.2011)

· punctul de vedere negativ al Guvernului (nr.1126/13.05.2011).

Propunerea legislativă are ca obiect de reglementare modificarea art.165 din Legea nr.263/2010 privind sistemul unitar de pensii publice, astfel încât, pentru perioadele anterioare datei de 1 aprilie 2001, la determinarea punctajelor lunare să se utilizeze câştigul salarial brut sau net, care a constituit baza de calcul a contribuţiei de asigurări sociale din luna respectivă.
Comisia propune Plenului Camerei Deputaţilor respingerea iniţiativei legislative deoarece ar crea inechităţi între persoanele pensionate înainte de 01.01.2011 pentru care, la calculul punctajelor lunare, a fost utilizat salariul înregistrat în carnetul de muncă şi sporurile cu caracter permanent şi persoanele pensionate după această dată, la care cuantumul pensiei urmează a fi stabilit, conform propunerii, pe baza câştigului salarial, care a constituit baza de calcul a contribuţiei de asigurări sociale din luna respectivă.

Totodată, calculul propus de iniţiativa legislativă determină, în majoritatea cazurilor, majorarea cuantumului pensiilor şi concomitent o creştere a cheltuielilor bugetului asigurărilor sociale de stat. 
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 4 octombrie 2011 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:

- d-na Domnica Doina Pârcălabu – Preşedinte C.N.P.P. 

- d-na Georgeta Jugănaru – director.


La lucrările comisiei au fost prezenţi 26 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi (7 voturi  împotrivă).

Propunerea legislativă a fost respinsă de Senat în şedinţa din 22 iunie 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu Elena Mesaroş





Întocmit,
Expet parlamentar Geta DOANĂ

